Topkapın palatsi kuvattuna Bosporinsalmelta.
Pienoismalli koko palatsialueesta
**Topkapın palatsi** (turk. *Topkapı Sarayı*) on Turkin Istanbulissa sijaitseva palatsi, joka toimi vuosina 1465–1853 Ottomaanien valtakunnan hallintopaikkana. Palatsin rakennustyöt aloitti sulttaani Mehmed II vuonna 1459. Sulttaani asui siellä vuoteen 1856, jolloin hän muutti Dolmabahçen palatsiin, jossa oli modernit mukavuudet, kuten juokseva vesi. Topkapiin jäi edelleen valtion toimintoja, kuten rahapaja ja kirjasto. Topkapin palatsi muutettiin museoksi vuonna 1924, ja sen alue on noin 80 000 neliömetrin kokoinen. Se on ollut Unescon maailmanperintökohde vuodesta 1985. Vuonna 2017 palatsin entisöinnin aikana löydettiin sulttaanien 1400–1500-luvuilla käyttämä kylpylä, hamam, joka suojattiin lasikuorella ja asetettiin yleisölle nähtäväksi.

Nimestään huolimatta Topkapi ei ole yksi palatsirakennus vaan laaja rakennuskompleksi, johon kuuluu neljä muurien ympäröimää sisäpihaa ja niiden sisällä puistojen ympäröimiä huviloita ja huvimajoja. Tärkeä osa Topkapia on haaremi, jossa on asunut tuhansia naisia ja eunukkeja. Koko palatsin väkiluku oli suurimmillaan noin neljätuhatta.

Palatsialueen osat
------------------

### Ensimmäinen sisäpiha

Korkea portti (*Bâb-ı Hümâyûn*)
Tervehdysten portti 1. pihalla
Ensimmäiselle pihalle johtaa Hallitsijan portti (turk. *Bâb-ı Hümâyûn*, johon myös Turkin hallituksesta käytetty nimitys "Korkea portti" alkujaan viittasi.. Ensimmäisen sisäpihan merkittävimpiä nähtävyyksiä ovat Tervehdysten portti sekä Pyövelin lähde, jossa pyöveli pesi kätensä ja miekkansa mestauksen suoritettuaan.

### Toinen sisäpiha

Keittiötiloja 2. pihalla
Toisella sisäpihalla kuljeksivat aikoinaan riikinkukot ja gasellit. Vain sulttaani sai ratsastaa sen kivettyä polkua kolmannelle sisäpihalle. 
Toisella sisäpihalla sijaitsevat palatsin keittiörakennukset, leipomot ja tallit. Sulttaani käytti toista pihaa jakaakseen kansalle oikeutta.

### Kolmas sisäpiha

Kirjasto 3. pihalla
Kolmas sisäpiha on osa palatsialueen sisintä osaa, jossa sulttaani vietti aikaansa silloin, kun hän ei ollut haaremissaan. Haaremin lisäksi siellä sijaitsevat moskeija ja kirjasto. Kolmannelle sisäpihalle saivat tulla vain sulttaani, hänen perheenjäsenensä, palvelijansa ja kutsutut vieraat.

### Neljäs sisäpiha

Suihkulähde 4. pihalla
Neljäs sisäpiha oli sulttaanin ja hänen perheensä käytössä. Siellä on erilaisia puutarha-alueita, huvimajoja ja terasseja. Siellä ovat myös henkilääkärin tilat ja palatsi-apteekki.

Lähteet
-------

1. 1 2 3 4 5 6  Topkapı Palace Museum *Britannica*. Viitattu 28.10.2023. (englanniksi)
2. 1 2  Topkapı Palace *millisaraylar.gov.tr*. Viitattu 28.10.2023. (englanniksi)
3. ↑  Historic Areas of Istanbul *Culture: World Heritage Centre*. United Nations Educational, Scientific and Cultural Organization (UNESCO). Viitattu 10.11.2019. (englanniksi)
4. ↑  Erbil, Ömer: Sultans’ bath discovered in Topkapı Palace *Arts & Life*.  15.12.2017. Hürriyet Daily News. Viitattu 10.11.2019. (englanniksi)
5. ↑  Otavan Iso tietosanakirja, Otava 1967, osa 6, palsta 1449

Aiheesta muualla
----------------

* Kuvia tai muita tiedostoja aiheesta **Topkapın palatsi** Wikimedia Commonsissa

* Alkio-opiston kulttuuriantropologian opiskelijoiden kollektiivinen Istanbulin opintomatkapäiväkirja 7.–14.4.2008 (Arkistoitu versio)